Η **Αλβέρτα**, ισπαν.: *Alberta*, (άκμασε το 1071) ήταν η βασιλική σύζυγος του Σάντσο Β' βασιλιά της Καστίλλης (1065–1072).

Βιογραφία
---------

Eίναι γνωστή μόνο από δύο έγγραφα. Το παλαιότερο, με ημερομηνία 26 Μαρτίου 1071, είναι ένα καταστατικό που εκδόθηκε από τον Σάντσo Β΄ στο μοναστήρι του Σαν Πέδρο δε Καρδένια.  Αφορμή αυτού του καταστατικού ήταν μία συνάντηση του Σάντσo Β΄ με τον αδελφό του, βασιλιά Αλφόνσο ΣΤ' του Λεόν, και τις αδελφές του Ελβίρα και Ουρράκα μαζί με τον ανώτερο κλήρο του βασιλείου του στο Μπούργος, πιθανώς για να συζητήσουν την κακή διακυβέρνηση του αδελφού τους, βασιλιά. Γκαρσία Β' της Γαλικίας.   Το δεύτερο έγγραφο με ημερομηνία 10 Μαΐου 1071, είναι ένα ιδιωτικό καταστατικό για το μοναστήρι του Σαν Πέδρο δε Αρλάνθα.  Χρονολογείται από τη βασιλεία του Σάντσο και της Αλβέρτας στην Καστίλη και τη Γαλικία, υποδεικνύοντας ότι η εκτόπιση του Γκαρσία Β΄ που συμφωνήθηκε στο Μπούργος νωρίτερα μέσα στο έτος, είχε πραγματοποιηθεί από τον Σάντσο Β΄: «Ο βασιλιάς Σάντσο Β΄ και η βασίλισσα Αλβέρτα βασιλεύουν στην Καστίλη και τη Γαλικία» (*regnante rex Sancio et Alberta regina in Castella et in Gallecia*).  

Το όνομα Αλβέρτα είναι ασυνήθιστο για την Ισπανία του 11ου αι. και είναι πιθανό να προέρχεται από το εξωτερικό. Ο γάμος της με τον Σάντσο Β΄ θα του έδινε κύρος, που δεν είχαν ακόμη οι άγαμοι αδελφοί του. Η ξένη καταγωγή της θα του επέτρεπε να παραμείνει έξω από το δίκτυο των αριστοκρατικών συγγενικών ομάδων και μακριά από τις διαμάχες τους. Προφανώς επέζησε του Σάντσo Β΄, ο οποίος απεβίωσε το 1072, αλλά η τελική μοίρα της είναι άγνωστη. 

Η προέλευση της Αλβέρτα είναι άγνωστη. Οι μόνες μεσαιωνικές πηγές που παρέχουν στοιχεία για το θέμα, είναι αναξιόπιστες. Ο σύγχρονος Γουλιέλμος του Πουατιέ καταγράφει ότι δύο από τα αδέλφια (Σάντσο, Αλφόνσο και Γκαρθία) διαγωνίστηκαν για το χέρι μίας κόρης του βασιλιά Γουλιέλμου Α' της Αγγλίας, αλλά ο Γουλιέλμος Α΄ δεν είναι γνωστό ότι είχε κόρη με το όνομα Αλβέρτα. Άλλες αναφορές αναφέρουν ότι η κόρη του Γουλιέλμου Α΄ ήταν η Αγκάθα, και ότι οι διαγωνιζόμενοι ήταν ο Αλφόνσο και ο δούκας Ροβέρτος Γυισκάρδος. Ήταν μνηστευμένη με τον Αλφόνσο, αλλά απεβίωσε πριν από το γάμο. 

Το *Χρονικό της Νάχερα (Chronicle of Nájera)* του τέλους του 12ου αι. καταγράφει μία διαφορετική παράδοση. Λέει ότι η μνηστή του Σάντσo ήταν κόρη τού θείου του, του βασιλιά Γκαρσία Σάντσεθ Γ΄ της Ναβάρρας. Βιάστηκε από τον νόθο ετεροθαλή αδελφό της, Σάντσο Γκαρσές, ο οποίος κατέφυγε στην προστασία του βασιλιά αλ-Μουκταντίρ της Θαραγόθα και του βασιλιά Ραμίρο Α΄ της Αραγονίας. Προς υπεράσπιση της νύφης του, ο Σάντσo επιτέθηκε και στους δύο και σκότωσε τον Ραμίρο Α΄ στη μάχη του Γκράους το 1070. Αυτή η διήγηση, όμως, είναι μία λογοτεχνική εφεύρεση και εντελώς αναξιόπιστη.  Η ιστορική μάχη του Γκράους έγινε το 1063. 

Αν και δεν είναι σημαντική μορφή στον θρύλο του Eλ Σιντ, η Δόνια Αλβέρτα παίζει σημαντικό ρόλο στο τρίπρακτο έργο *La jura en Santa Gadea* (1845) του Χουάν-Ευγένιο Χάρτσενμπους, στο οποίο ο Eλ Σιντ θεωρείται ότι σκότωσε τον Ραμίρο.  Ο Eλ Σιντ, ο οποίος ήταν στην ιστορική μάχη του Γκράους,  ήταν επίσης μάρτυρας του καταστατικού της 26ης Μαρτίου 1071.

Σημειώσεις
----------

1. ↑  «Medieval Culture and the Mexican American Borderlands» (Αγγλικά) Texas A&M University Press. 2001. σελ. 174.
2. 1 2 3 4 5  Reilly 1988.
3. 1 2 3  Menéndez Pidal 1969.
4. ↑  Flood 2019, σελ. 79.
5. ↑  González Mínguez 2002, σελ. 91.
6. 1 2  Reilly 1988, σελ. 37.
7. ↑  Iranzo 1978.

Βιβλιογραφία
------------

* Cordero Carrete, F. R. (1952). «De los esponsales de una hija de Guillermo el Conquistador con un rey de Galicia». *Cuadernos de Estudios Gallegos* **7**: 55–78.
* Flood, Timothy M. (2019). *Rulers and Realms in Medieval Iberia, 711–1492*. McFarland.
* González Mínguez, César (2002). «El proyecto político de Sancho II de Castilla (1065–1072)». *Publicaciones de la Institución Tello Téllez de Meneses* **73**: 77–99. .
* González Ruiz-Zorrilla, Atilano (1957). «Sobre la Restauración de la diócesis de Braga en 1070». *Hispania Sacra* **10**: 431–442.
* Iranzo, Carmen (1978). *Juan Eugenio Hartzenbusch*. Twayne Publishers.
* Menéndez Pidal, Ramón (1969). *La España del Cid*. 2 vols. Espasa-Calpe.
* Reilly, Bernard F. (1988). *The Kingdom of León-Castilla under King Alfonso VI, 1065–1109*. Princeton University Press. ISBN 9788487103032.